Sukupuolenkorjausprosessi voi jäädä kesken vastoin potilaan tahtoa, kirjoittaa Turun Sanomat.

Sukupuolenkorjausprosessi voi keskeytyä yllättäen, vaikka siihen annetaankin oikeus laissa. COLOURBOX

Sukupuolen korjaamista säätelee Suomessa laki ja asetus. Asetus antaa vääräksi kokemaansa sukupuoleen syntyneille oikeuden korjausleikkaukseen, mutta viime kädessä lääkärit päättävät, leikataanko vai ei.

- Mikään laki ei määrää, että prosessi olisi pakko viedä loppuun, toteaa ylitarkastaja Minna Lundell-Kiuru tasa-arvovaltuutetun toimistosta.

Turun Sanomat nostaa esiin tapauksen, jossa henkilö ehti käydä läpi hormonihoidot ja osittaisen korjausleikkauksen. Tämän jälkeen Töölön sairaala kuitenkin ilmoitti, että hoito on lopetettu. Sairaala toteaa lehdelle, ettei tapaus ole ainutlaatuinen.

Sukupuolenkorjausprosessin käynnistää vuosittain toistasataa ihmistä. Läheskään kaikki eivät halua sukuelinkirurgiaa.

Lähde: Turun Sanomat